钦定古今图书集成/方舆汇编/边裔典/第038卷 > 明五
## 钦定古今图书集成/方舆汇编/边裔典/第038卷 > 明五

### 嘉靖三十九年贼犯福建广东官兵皆击败之

按《筹海图编》：“嘉靖三十九年正月，贼陷永宁卫，陷宁
德县，参将王梦祺、知县李尧卿与战，死之。二月，犯泉
州府。三月，攻平和县。贼首萧雪峰、张琏等引倭千馀，
自大埔及三饶岭来攻县城，官兵出城夹击之，贼遂
退屯承坑，攻大金所。五月，月港之贼败遁出海，官兵
追击，大败之。先是，贼巢月港官兵于泉州海仓、白石”、
镇海、野马、井尾等处击之皆胜，至是遁出海洋。参将
王麟追及于古浪东砟镇海山，把总邓一柱追及于
刺尾屿，五战皆胜之，沉其舟数十，斩获数百。贼首徐
老、许西池、王老及日本头目尚干皆就擒，所部三千
馀徒悉溺死无遗。七月，贼自广东来寇，官兵击败之，
贼复入广。广东谢贼等突入走马溪，势极猖獗。把总
徐濂沉其数艘，贼大败遁去。官兵乘胜追至广东南
澳外洋，大捷而回。八月，贼入安溪县。是年正月，广东
官兵会击辟望之贼，大破之。时贼为官兵追急，移屯
潮阳、贵山都屯指挥武尚文及乡兵连战皆捷，贼改
营古坛。乙酉，贼遁往南洋湾。典膳秦金与官兵合击，
大败之，斩首三百七十。贼溃渡河，官兵邀击之，复大
捷。戊子，贼祭江而来，誓复南洋湾之仇尚文等，官兵
又大败之。甲午，古坛营贼出掠，官兵又败之。二月戊
戌，贼复回平和、沙岭。己酉，贼至大窖桥，官兵又胜之。
戊午，贼复来掠，守备兵击之，贼大溃，俘馘八百有奇。
四月，官兵会击潮州之贼，大败之。佥事齐遇与海道
参将会师击之，擒斩三百六十，残贼悉遁。

按《广东通志》，“三十九年正月癸酉，移营往潮阳、贵山，
都屯府县督乡夫及官军斩获十一名颗。秦金等官
兵用铳击死数多。丁丑，武尚文水兵斩获六名颗。贼
又移营于古坛，官军追之。四月乙酉，贼船自辟望港
口往南湾登岸，攻围危急，秦金兵及乡夫用铳炮火
箭击死尤多。官军急赴援，协力大战，自寅至午，擒斩”
三百七十三名颗。贼溃走渡河，官兵于英、谢弋凤及
乡夫邀击，擒斩七十四名颗。俘内有自嚼舌死者，馀
俘及被掳译字小厮、胡器解赴军门。戊子，贼出营祭
江，誓与南洋湾复仇。武尚文等官兵擒斩五十二名
颗。于英等擒斩四十二名颗，乡夫斩获六级，其在古
坛者斩获一级。壬辰，贼在辟望者出营修船，官军擒
斩二十四名颗。甲午，贼自古坛出劫，官军擒二十一
名颗。二月戊戌，贼复回平和、沙岭，官军斩获一级，夺
回被掳男妇数十人。己酉，贼遁走，至大窖桥，目兵邀
击之，斩获颇多。戊午，贼分哨四百馀，徒乘马百十馀
匹，守备兵击之，擒斩三名颗。贼大溃，官军乃得杙功，
凡俘馘八百有奇，被掳走回者二百馀人，获贼马十
馀匹，器仗无算。四月，《殷从俭致仕疏允》。适岭东分巡
佥事齐遇至，与海道参将会师，擒斩三百六十名颗，
残贼悉遁。

嘉靖四十年，浙江官兵击倭贼，屡大败之。

按《筹海图编》：“四月，官兵击贼于马嶴沙。”“大败之贼”
新至官兵遇之于海洋中，追逐至“马嶴沙”，大败之，
贼奔陆。适冠带把总章延廪守于舟山，引兵设伏，又
约水兵合击之，贼遂大败。贼犯烈港，总兵卢镗击败
之。犯新河，官兵击败之。贼自周洋港登劫，佥事唐尧
臣遣指挥刘意等击败之。复用火攻，贼死者百馀人，
遁往太平渔岭，复追败之。贼犯台州，参将戚继光击
败之。贼自桃渚登陆，流至台州，为继光所败。追至新
桥，又败之，贼走死者百馀人，而继至者复二千馀人。
至黄沙，为继光所败，乃登山以拒官兵，复追败之，围
于白水洋，居民火攻之，贼遂尽绝。是役也，贼多兵寡，
而我兵九战皆捷，俘斩千馀人，焚死者称之。五月，贼
犯大嵩，官兵击败之。贼为我兵所逐，出至横岭，扼于
水兵，不得去，乃奔入鲒埼。副使王春泽檄总兵卢镗
由南路奉化以入象山，而自引兵由大嵩望湖头裘
村进，期与合击。适贼至裘村，官兵击之，贼大败溃，斩
首四百五十馀级。百户徐昭与贼战于海山外洋，死
之。百户焦泾追贼出海，死之。官兵击贼于长沙，大败
之，斩首级数百，生擒倭酋五郎如郎、健如郎等数十
人。闰五月，贼遁乱嶕洋、韭山，总兵卢镗追击，大败之。
是年正月，福建安溪倭贼流犯长泰、同安等县，官兵
追击，大败之。贼自安溪为官兵所败，遁至长泰，典史叶露、百户金环败之，乃往同安，复为乡兵所袭，奔窜
石菌海滨。五月，贼攻宁化县，贼来攻县城，知县陈添
祥击败之，攻诏安县。先是，贼首陈思达等潜入城内
主奸民林勋家，为内应外合之计。知县龚有成防诘
颇严，贼计不得施，乃自内杀出，思达就擒，而勋等为
内应者凡数十家，至是皆败。闰五月，贼复攻宁化县。
贼久在县近郊，时来攻城，官兵击败之，遂伪为遁计。
知县陈添祥谨防其再至，贼果分布四门，一时突击。
又为云车一乘，覆以牛革，屡以大炮、“佛狼机”殪贼，而
贼之在《云车》者来愈力，乃出打手二百人下击之，贼
乃败走。

按沈明臣《纪》：宁、台、温之捷，自倭人入寇东南，惟浙为
最甚；浙受祸，惟宁、台、温为最甚。而我总督军门少保
兵部尚书胡公为御史时，自王江泾捷后，我兵始有
生气。至今官凡五转，而大捷者十有三。徐海、王直擒
而祸本去矣。戊午冬，舟山既捷，而我兵告罢战者二
年。我总督公安不忘危，日暮东乡望，思斫扶桑而湮
之。海尝曰：“余不恃倭之不来，恃吾所以待倭来者耳。”
益缮甲整戈，峙糗治舰，选将练士惟谨；水陆分地刻
期防汛惟谨；示战守机宜，约束惟谨。画策万全，兵气
振厉，人人无不乐为死者。辛酉夏四月，忽并海郡县
报贼艘从外洋来者，日数至，而合象山、奉化、宁海、瑞
安、乐清诸县中中《大嵩霩》桃渚、新河、楚门、健跳、隘
顽诸所，所报船不下数百艘，贼不下一、二万人，而所
登犯地散至数十处，人情汹汹，檄书人马交错于道。
公顾从容燕笑自若，徐骂曰：“桀黠贼，投死耳，扑灭之
在旦夕也！”乃筹笔授方略，密封付使者，驰去各海道
兵备分守巡、总兵、参将诸官，而遣游击将军王应岐、
何本源，即日督发大兵二万六千人，并调参将吕圻
部兵先往，同所在官军击之。公乃卜日《社祃》《载纛》，临
止厥地。至则亲履戎行，不逾二旬而捷。凡九奏所向
靡不摧破；震赫风霆，电扫影灭；而“白水洋”战为最奇
云。先是，四月十九日，倭船一艘望小展至马嶴沙。
公所督部兵及守备卢相等兵击杀舟师，贼遂奔岸。
时带管海道副使王春泽调守舟山把总章延廪率
陆兵至，即伏为应。水兵从下急追，伏者起，夹击之，贼
大败，溺死者无算，斩首三十五级，我兵死者三人。越
二日，烈港中《大草撇》船一艘来，公所督部把总周栗，
统林仕贵及卢相等船与贼三十馀战，用铜发矿、“佛
狼机诸火具毙之，溺死者无算，斩首五十有奇。而两
头洞贼船一艘，把总童华毙之，溺死者无算，斩首若
干。”而犯象山者，乃王海道奉军门方略，会同总兵卢
镗调度，分守参议唐爱协计，与前所督发王、何二游
击大兵吕圻部兵进剿之。其犯大嵩者，我兵逐出横
山，各水哨又伏候外海，故逡巡海口不出。五月初一
日夜，烧船奔鲒埼，乃王海道会同卢总兵、何游击分
兵南路，由奉化入象山，而海道兵由大嵩入裘村，亦
趋象山，前贼适入我兵中路。初二日，贼出岳林庄，卢
总兵、何游击鼓行前趋，相去二十里，各遣兵趋合，吕
参将、王游击兵前后继发。初三日，贼至裘村，分三阵
迎敌。海道把总胡良瑶、李超等兵先至，遂陷阵先登，
各锐兵殊死战，数合，贼大溃，斩首一百五十七级，我
兵阵亡者三人。初八日，梅山港贼三艘，计二百馀人，
突入天童、小白、东吴。吕圻追至东湖，哨兵汤时茂等
斩贼酋一人，遂夜遁石桥湖头、横溪奔入山，径走海
道。即遣中军指挥艾升由小路径出贼前，吕圻追尾
贼后，至白杜兵合。贼屯余家店，各兵用火攻之，烧死
者不计。溃出朱家店者，各兵夹击之。章延廪兵生擒
二人，斩首五十六级，吕圻兵斩首二十一级。我兵阵
死者各营共三人。至暮收兵。一贼负伤窜山中，千总
汪廉斩之菩提岭下，宁波遂平。先是，海道诸兵，前副
使谭纶实训练之极精锐，而谭以忧去，居无何，会王
副使来，实能守谭成法，较若画一，而成功若此，非耶？
前四月十九日，又《鸟嘴》船十六艘由象山从奉化西
凤登岸，夜突至宁海县一都团前。是时松门、海门俱
无警，乃台金严兵备佥事唐尧臣、参将戚继光将原
发松海二关扼守陆兵三枝撤回，继光亲督二枝趋
宁海，留一枝札海门中地备警，分发中军游击兵协
守新河所，会行把总任锦兵船，速出宁海外洋伏击。
又行宁波海道总兵，各发官兵水陆会剿。二十二日，
贼知戚参将至宁海，遂乘虚以大船五艘窜入桃渚
大域港里浦登岸，计五百人有奇。是日又三艘入新
河周洋港登岸。次日，又五艘，亦从周洋港登岸，与前
贼合，共计五六百人。二十五日，又七艘入健跳，折头
登岸，计二千人有奇。戚参将曰：“犯桃渚、犯健跳者势
尚缓。周洋逼近新河所城，贼又前后继至，宜急击之。”
而会军门批唐佥事申列贼状，有云：“贼虽分侵，不可
堕其计中，辄便分兵应策。当并力合势，先讨其重大
者，然后以次剿除。”唐佥事乃与戚继光奉令惟谨，即
部署诸兵，疾趋新河击之。又令黄岩、太平二县号召
程、梁等姓乡兵助战。贼惧，夜驾五船遁去，馀屯城外鲍主簿家。二十六日，拥众薄城下，攻城，唐佥事与戚
继光原授军令，相与协谋调度，曲虑广画，以楼楠、刘
意、张元勋、胡守仁等分立列阵，密授方略，使奇正相
参，各以县尉武生等监督之，而给饷秣，运器械，断要
害，固封守，审坚瑕，援桴策应者各有属。既定，乃申明
用命不用命，诛赏令甚肃。驱死士冲锋，而先用“鸟嘴
铳”与贼对击。千百总哨队长蒋葵实等奋勇先登，力
战良久，贼遂溃乱，伤甚，奔原巢，死鸟铳者六十馀人，
各哨共得首级三十颗。是夜二更，贼冒雨由太平县
遁走。旦日，刘意楼楠兵追至温岭大麦坑，太平知县
徐钺亦督乡兵会剿，共斩首二十二级，馀贼奔田舍
中者，烧死之。突出火者，遁温州，前犯桃渚里浦贼是
日亦流至台州府城外花街。戚参将即自桐岩岭驰
抵城下。时各兵尚未炊，以《大义》谕之，各兵勇气百倍，
无不争先跃起。乃鼓行而前，以丁邦彦为前锋，陈大
成为右哨，陈濠、胡大受为中哨，赵纪、孙廷贤为左右
翼，各置监督，奇正冲伏各有指，犄角声援各有属，乃
齐阵而前，至花街约二里，贼以“一”字阵迎敌。丁邦彦
部下列铳分番铳殪贼十馀人，各兵乘势拥杀。贼乃
分右哨敌我左哨，丁邦彦反击其左；贼又分左哨敌
我右哨，陈大成反击其右。于是旗鼓尽变，奇伏俱出，
贼乃败北奔。陈大成兵追至瓜陵江下，贼奔水死者
二百有奇，而前阵中斩首三十有九。丁邦彦兵追至
新桥，五战五胜，共斩首六十有一，生擒倭酋一人。二
十九日，胡震于邳山下犁沉大倭船一艘，死者计百
馀人，生擒倭酋一人，斩首八级。三十日，前登折头大
伙贼二千有奇，自烧船南突府城。戚继光部兵已分
留守新河隘顽二所，可战者千五百人。贼众我寡，继
光忧之，又恐流犯内地，势当速灭，乃与唐佥事厚犒
之，悬千金为冲锋者赏继光，又尽出笥中银酒具散
之。又监军知县赵大河登坛誓众，申谕大义，“语棘棘
动耳目，气烈烈振山岳。”兵乃踊跃受令，靡不一当百。
五月初一日，继光即率部卒至大田，设伏待贼；贼至，
亦设伏待我。会天雨不战。越二日，贼径出大石，往仙
居。戚继光曰：“贼出中渡，由里路至白水洋七十里，我
兵由官路至白水洋五十里。《兵法》云：‘先处战地，而待
敌者佚。且以寡御众，非谋不克。而临敌交锋，我少彼
多，必兵心激发乃胜’。”遂策马鼓行四十里，至上风岭
屯止。多令探者出贼前后，视其向往，知状，即率兵上
岭设伏。初五日，前锋兵出颇早，继光乃下令，令人各
砍松枝一树，执而坐。贼望之为林，不介意。行列二十
里，衣甲旗帜甚盛，我兵对山了之，俟其行过半，乃仆
松，呐喊齐出，贼惊，以三四百人作一字阵冲来。我兵
分为一头、两翼、一尾阵，以太学生蔡汝兰左蒸监督，
而陈惟成、陈法、陈蚤、杨文通等俱赵大河监督，以鸳
鸯阵冲锋拥杀。夙受令不许取首级，疾若风雨，有前
无退，贼遂败遁，上一小山，然犹格斗不已。丁邦彦兵
出里路，径𢭏山下，四面仰攻之。而戚参将乃树《白高
招》一竿于北山下，令兵大呼，胁从者从招下走，走者
数百人。贼复上大山，我兵又仰攻之，贼又大败，奔上
界岭山巅。山巅陡峻如柱，上平广，贼立营其上，若蓬
麻然，只一径可攀陟。丁邦彦等首先攀援，鱼贯而上，
吴惟忠等继之，数贼前来，从上斫下。我兵用长枪枪
贼堕岩下，遂得登。顷之，我兵尽登，贼六七百人齐来
交锋，我兵戮力大战，贼败走四散，投落坑堑林谷间，
死者不计，走者奔白水洋朱家店。我兵乘势急下追
围，火四面起，贼屡突出不可得。赵大河亲弟赵豳甫
率兵举《鸟嘴铳》击之，死者不计。又四面拆墙石投之，
贼急登屋，亦用石与铳投我墙尽。各兵逼围屋下，乱
投石铳诸物如雨，贼不支，巢内高屋火炎炎起，贼益
急，亦乱投刀枪诸物出中我。我兵枪铣林立，随格之
不一，中贼烧死者不计。而馀孽胆怖魂褫，捧银物掷
首，顿额哀号乞生。我兵用狼筅挑其银物，并所掷首，
疾杀不一顾诸物。居有顷，贼尽死，积尸高丈。初六日，
戚参将自战所班师入府城，老稚士女欢呼，咸谓“自
罹倭毒以来，无如此捷，大快也。”乃壶浆迎道左，而唐
佥事率府司軰实元黄以迎，焚死者不在算，而共计
斩首三百四十四颗，生擒者若干，而我兵亡者止三
人。陈四、陈七十二，即前入巢放火者，王华廿一，即前
山下冲锋者。是时兵实千五百人，而一鼓殄二千馀
贼于呼吸间，全师奏凯，可不谓奇耶！时戚参将方入
城犒众，未罢，楚门所又报贼船十馀艘，系泊千江者
“登梅嶴”，乃急发胡震兵，伏截外洋，而遣楼楠兵陆走
至洋坑，冒雨大战，楠亲斩贼酋一人，而朱文林等共
斩贼十二人，生擒一人，馀船尽开。至长吊洋，会前所
发胡震兵迎敌，犁沉五艘，烧残五艘。至夜，贼拖残船
出海，继光部下兵船又犁沉五艘，追犁一艘，昏黑不
取首级，而日所斩首二十馀级，生擒“贼酋二人。”次日，
胡震又于沙镬洋追贼船十馀艘，至仰月沙，贼乃遁
悬山，我兵用三板船载鸟铳弩手伏嶴口候击之。至
三更，贼果乘雨雾遁走，我兵犁沉一艘，斩首四级，馀遂奔回悬山。我兵围之。至旦日五更，贼约百馀人复
渡水走至林头。继光乃督楼楠兵由隘顽所迎其前，
刘意兵由聂王桥径进，绍兴府通判吴成器兵继进，
而知县徐钺督乡兵伏截藤岭至小藤岭，三路官兵
夹击之，贼窘急，径奔吴成器阵。成器督战益力，贼枪
及成器马腹，成器一矢射中贼面死。各官兵四面力
战，尽歼之，共斩首五十一级，而馀尽溺死。五月十七
日，又前犯宁海团前遁贼十八艘至长沙登劫，约二
千人有奇，猖獗益甚，砍采竹木，欲巢长沙。将南攻隘
顽所，北攻太平县，尽髡钳所掠男子耕作。是日，继光
在新河所闻之，即与吴成器、赵大河抚谕兵士，示以
对大敌之策，尽出所蓄赀，悬给赏格如前，下令不许
取首级辎货如前，乃兵气益扬。而继光又曰：“贼巢逼
近隘顽所城，城又孤危。贼所泊长沙地又北扼太平
之路于小藤岭，东扼松门之路于漫游岭。楚门、隘顽
二所又势孤路绝，止水路浮海可援，而又为贼船所
出没处，奈何？”乃先令把总李成立单骑驰往松门卫，
将所练亲兵与罗继祖分船，夜浮海入隘顽所城守
之隘顽固。乃用楼楠、丁邦彦、陈大成等各立《军令誓
状》云：“事异则分，心同则坚。”遇有征调，各营轮日冲锋，
以一营当前，以一营尾后，以一营分翼左右，同心并
力，不计斩获多寡、功同赏、罪同罚等议，随用印钤示
众，使各遵守如令。继光亦誓天明神以发。十八日，至
铁场，大雨。十九日夜半，至大藤岭，分三路进至小藤
岭，偃旗息鼓，直趋船所。贼始觉，分兵迎敌。我兵齐拥
攻杀，遂大披靡四走，各兵追杀，无一遗者，共斩首级
数百，生擒倭酋五郎如郎、健如郎等前后数十辈，是
为长沙之捷。每临阵，戚参将率各将士谕以“军门好
生之仁，宁无功级，不许妄杀胁从一人。”以故前后被
掳者，俱得生还。前四月二十日，温之瑞安县周嶴贼
由梅头奔突者五百馀人，参将牛天赐、通判杨岳、把
总梅魁等歼之，伤而死者不计，生擒一人，斩首十三
级，馀溃走。二十四日，牛参将同兵备副使凌云翼、把
总卢锜、武生黄允中、指挥李光佐、千户张榜等兵，分
三路进剿，杀死三百馀人，衣红衣渠魁二人。军中令
不许争首级，故斩获止五十有奇。而是日杨岳、梅魁、
陈应等兵，由瑞安后路策应，生“擒斩首共十馀人，贼
溃出海三十日，又贼二百有奇，自台州流突乐清县
界。凌云翼预调王钦兵、牛天赐督之，至窑嶴岭伏截，
贼遂走双陡门。天赐兵追击之，斩首四十五级，馀奔
江水死，而窜林薄中去者三十馀人。至五月朔日，追
斩于闽浙界上，生擒一人，温州平。”而是月之四日，卢
镗水兵船与海道把总黄应选等船分布青龙港。遇
奉化遁贼七艘向钱仓行外洋去者，犁沉三艘；值大
雷飓风昏黑，溺死漂失者不计，捞斩首级二十颗。是
役也，计前后擒斩共一千二十四名级，而焚溺死者
莫之殚计，盖无一人生还者。而旬日间，三郡宁谧，疆
徼清平，脱遗𥟖于锋镝而帖之席，欢声动天地，歌舞
太平，以共戴天子休德，谁之赐欤？谁之赐欤？我总督
公开诚布公，能任人善将，将赏罚明肃，硕画奇计，不
动声色，而出自渊衷，贼状彝情，坐照千里，又亲临督
调，先声夺人，所谓心战为上，力战为下者，非耶？以故
将领人人得以自效，而白水之役，以寡克众，而仰攻
勍敌，兵法所忌。然卒取奇胜，此其故何欤寔公用戚
参将继光、赵县令大河同心选练义乌、赤城等兵，使
之有勇知方，见利不动，故一可当百，足赴水火，虽古
名将不能出公右矣。而忠诚一念，食息不忘，捐身许
国，誓不以贼贻君父忧，此又其大者。明臣无似以书
生佩刀笔，待罪幕下，窃所闻于诸将校者，退而论撰
如左，挂一漏万，岂足云纪盛事哉？聊用稗官所识，以
备《野史》氏采择焉。

嘉靖四十一年，倭陷兴化府，移据平海卫。

按《明外史日本传》：“嘉靖四十年，浙东江北诸寇以次
平。宗宪寻坐罪被逮。明年十一月，陷兴化府，大杀掠，
移据平海卫不去。初，倭之犯浙江也，破州县卫所城
一百数，然未有破府城者。至是远近震动，亟征俞大
猷、戚继光、刘显诸将，合击破之。其侵犯他州县者，亦
为诸将所破，福建亦平。其后广东巨寇曾一本、黄朝”
太等无不引倭为助。

嘉靖四十四年，倭贼犯太仓、三沙，巡按御史温如璋
等讨平之。

按《江南经略》，贼自三沙受困之后，不敢觊觎苏、松。越
六年，人心懈弛，将士玩愒。兵备副使耿随卿与太仓
州署印州同萧奇勋相与忧之。随卿“周历沿海，申严
号令，稽察将领。奇勋则潜募壮士，备火药，广储蓄，为
战守计。四月十六日，贼舟由大衢山南行者甚众，由
羊山西行者七十馀艘，盖欲犯苏、松也。适捕黄鱼船”
数百艘在洋协力与战，贼惧而去。零贼六舟突犯三
沙下脚，随卿檄副总兵郭成、参将田应山、都司邵应
奎等往击之，而自与苏州府同知刘一麟出刘家河
督战，将士不能规避，贼见官兵大集，遁往江北。江北兵拒之，不得逞。十八日，复回县后沙川心港。郭总兵
与邵都司江北〈缺〉参将大兵三枝，困贼于绝地者五
日。贼势大促，而我兵观望莫敢击。二十三日，飓风大
作，《福苍》、“八桨”等船久不修艌，破散飘溺，兵得上岸者，
贼辄杀之，莫纪其数；舵工、捕盗、火器资粮皆为贼有，
识者恨之。二十四日，兵备道新调兵又集，贼遁出洋，
官兵追之莫及。是夜，三沙又到贼舟二只，吴家沙、新
皂沙、响沙皆有贼焉。先是，巡抚都御史周如斗以迎
护景藩丧往安庆府，飞报不能即及。巡按御史温如
璋在宜兴县，星夜驰诣太仓，谓诸将曰：“贼至浃旬，若
曹不能立尺寸功而更损舟师，罪在罔赦。若三日不
能破贼，必以失机奏闻。”诸将惧，请效死战。温公乃取
兵备道兵及同知萧奇勋所募兵往三沙助战，而以
指挥朱先武昌祖为莅阵官，耿随卿又遣参将田应
山策应之。大兵既集，火器资粮皆称竭，乃将士规避
故习也。萧同知以其平日所备应之，随取随足，未尝
逾时，将士无以借口。如璋遣火牌督战甚峻，萧同知
解，悬赏银二千两亦至，人心大悦。二十六日，诸将奋
力与贼战于三沙。贼败走县后沙，官兵追击之，沉其
舟一艘。贼登陆，为官兵擒斩十八名颗，堕海死者不
与焉。遗贼一舟遁往高家嘴。总兵郭成先以陆兵列
沙滩左右，而以舟师逼贼，且火其舟。贼不得已登陆，
则前所遣陆兵与兵备道兵萧同知兵四面夹击，贼
大败，生擒三十七名，斩首七十有七。馀贼伏丛莽中，
郭总兵遣通事往谕之，贼降者二十人，其不肯降者
尚伏莽中，夜半盗沙船欲遁，沙兵觉之，殪于海中，又
二十馀人。是战也，总兵郭成、参将田应山、都司邵应
奎之功固多，而陷阵先登，则兵备道及萧同知兵之
功尤不可诬。因温、耿威令禁抢首级，故苗兵得攘之
为己功云。五月，官兵击贼于三沙外洋，大破之。巡抚
都御史周如斗闻《海洋》有警，自安庆驰至太仓，适县
后沙先捷。巡按御史温如璋、巡江御史尹〈缺名〉犒将士
于本州教场。侦者报洋山、殿前山、淡水门贼船一艐
且至。三公相谓曰：“方今有事，正驾驭将官之时，虽例
有宴，可废也。”即遣总兵郭成率将士击贼。成遣都司
邵应奎等自三爿沙向东南行，而亲督把总车梁等
从高家嘴东行，会合截杀，及于三沙东南外洋。贼大
败，生擒六名，斩首十六级，死洪涛中者不计，二舟皆
犁沉，贼无孑遗矣。先是，耆民多崛强，与舵工相推诿，
临阵规避；纵贼；当道虽素知，莫如之何。署印州同知
萧奇勋谓“此辈宜结以恩”；访耆民中知兵者优礼之；
有过，恕之。临出海，厚犒之；耆民感激，争尽死力，故得
以成功云。

### 穆宗隆庆 年倭破碣石等处

按《明外史日本传》：“隆庆时，破碣石、甲子诸卫所，已犯
化州、石城县，陷锦囊所，神电卫，吴川、阳江、茂名、海丰、
新宁、惠来诸县，悉遭焚掠，转入雷、廉、琼三郡境，亦被
其患。”

### 神宗万历二年倭犯浙东宁绍台温四郡又陷广东铜鼓卫双鱼所

万历三年，倭犯电白。

万历四年，倭犯定海。

万历八年，倭犯浙江韭山及福建彭湖东涌。

万历十年，倭犯温州，又犯广东。

按：以上《明外史日本传》云云。

万历十六年，击倭寇，大捷。会《日本》王为其下所弑，平
秀吉尽统其众，欲以犯中国，不果。

按《明外史日本传》，“万历十六年，犯浙江。然时疆吏惩
嘉靖之祸，海防颇饬，贼来辄失利。其犯广东者，为蜒
贼梁本豪勾引，势尤猖獗。总督陈瑞集众军击之，斩
首千六百馀级，沉其船百馀艘，本豪亦授首。帝为告
谢郊庙，宣捷受贺云。”日本故有王，其下称关白者最
尊显。时山城州渠信长为此职，偶出猎，遇一人卧树
下，惊起冲突，执而诘之，自言为平秀吉，萨摩州人之
奴，雄健𫏋捷，有口辨。信长见而悦之，令牧马，名曰“木
下人。”后渐用事，为信长画策，夺并二十馀州，遂为摄
津镇守大将。有参谋阿奇支者，得罪信长，命秀吉统
兵讨之。俄信长为其下明智所弑，秀吉方攻灭阿奇
支，闻变，与部将行长等乘胜还兵诛之，威名益振。寻
废信长三子，僭称《关白》，尽有其众，时为万历十四年。
于是益治兵，征服六十六州。又以威胁琉球、吕宋、暹
罗、佛郎机诸国，皆使奉贡。乃改国王所居山城为大
阁，广筑城郭，建宫殿。其楼阁有至九重者，实妇女珍
宝其中。其用法严，军行有进无退，违者虽子婿必诛，
以故所向无敌。乃改元文禄，并欲侵中国、灭朝鲜而
有之；召问故。时王直遗党知唐人畏倭如虎，气益骄，
益大治甲兵、缮舟舰，与其下谋：“入中国北京者，用朝
鲜人为导；入浙、闽沿海郡县者，即用唐人为导。虑琉
球”泄其情，使毋入贡。同安人陈甲者，商于琉球。惧其
为中国害也，与琉球长史郑迥谋，因进贡请封之使
具以其情来告。甲又旋故乡，陈其事于巡抚赵参鲁参鲁以闻，下兵部，部移咨朝鲜王。王但深辨向导之
诬，亦不自知其谋己也。初，秀吉广征诸镇兵，储三岁
粮，欲自将以犯中国。会其子死，旁无兄弟，前夺丰后
岛主妻为妾，虑其为后患。而诸镇怨秀吉之虐己也，
咸曰：“此举非侵大唐，乃袭我耳。”各怀异志，由是秀吉
不敢亲行。

万历二十年，倭酋《平秀吉》遣将陷朝鲜王京，命提督
李如松统兵讨之。

按《明外史日本传》：“万历二十年四月，遣其将清正行
长义智僧元、苏宗逸等，将舟师数百艘，由对马岛渡
海，陷朝鲜之金山。乘胜长驱，以五月渡临津，掠开城，
分陷丰德诸郡，朝鲜望风溃，清正等遂逼王京，朝鲜
王李昖弃城奔平壤，又奔义州，遣使络绎告急。倭遂
入王京，执其王妃王子，追奔至平壤，放兵淫掠。七月”，
命副总兵祖承训赴援，与倭战于平壤城外，大败，承
训仅以身免。八月，中朝乃以兵部侍郎宋应昌为经
略，都督李如松为提督，统兵讨之。当是时，宁夏未平，
朝鲜事起，兵部尚书石星计无所出，募能说倭者侦
之。于是嘉兴人沈惟敬应募，星即假游击将军衔，送
之如松麾下。明年，如松师大捷于平壤，朝鲜所失四
道并复。如松乘胜趋碧蹄馆，败而退师。于是封贡之
议起，中朝弥缝惟敬，以成款局。久之，秀吉死，诸倭扬
帆尽归，朝鲜患亦平。然自关白侵东国，前后七载，丧
师数十万，糜饷数百万，中朝与朝鲜迄无胜算。至关
白死，兵祸始休，诸倭亦皆退守岛巢，东南稍有安枕
之日矣。秀吉凡再传而亡。终明之世，通倭之禁甚严，
而闾巷小民至指倭相詈骂，甚以噤其小儿女云。